天津弊居蒙諸公共爲成買作詩以謝
作者：邵雍
朝代：宋

paragraphs: 重謝諸公爲買園，買園城裏占林泉。
七千來步平流水，二十餘家爭出錢。
嘉祐卜居終是僦，熙寧受券遂能專。
鳳凰樓下新閑客，道德坊中舊散仙。
洛浦清風朝滿袖，嵩岑皓月夜盈軒。
接䍦倒戴芰荷畔，談麈輕摇楊柳邊。
陌徹銅駝花爛熳，堤連金谷草芊綿。
青春未老尚可出，紅日已高猶自眠。
洞號長生宜有主，窩名安樂豈無權。
敢於世上明開眼，會向人間別看天。
盡送光陰歸酒盞，都移造化入詩篇。
也知此片好田地，消得堯夫筆似椽。